钦定古今图书集成/理学汇编/学行典/第279卷 > 颜氏家训 > 《与阳休之书》祖鸿勋
## 钦定古今图书集成/理学汇编/学行典/第279卷 > 颜氏家训 > 《与阳休之书》祖鸿勋

阳生大弟，“吾比以家贫亲老，时还故郡，在本县之西，
略有雕山焉。其处闲远，水石清丽，高岩四匝，良田数
顷。家先有野舍于斯，而遭乱荒废，今复经始，即石成
基，凭林起栋，萝生映宇，泉流绕阶，月松风草，缘庭绮
合，日华云实，傍沼星罗。檐下流烟，共霄气而舒卷；园
中桃李，杂春柏而葱蒨。时一褰裳涉涧，负杖登峰，心
悠悠以孤上，身飘飘而将逝，杳然不复自知在天地
间矣。”若此者久之，乃还所住，孤坐危石，抚琴对水，独
咏山阿，举酒望月，听风声以兴思，闻鹤唳以动怀，企
庄生之逍遥，慕尚子之清旷，首戴萌蒲，身衣缊袯，出
艺粱稻，归奉慈亲，缓步当车。无事为贵，斯已适矣，岂
必抚尘哉？而吾生既系名声之缰锁，“就良工之剞劂，
佩紫台之上，鼓袖丹墀之下，采金匮之漏简，访玉
山之遗文，敝精神于丘坟，尽心力于河汉，摛藻期之
鞶绣，发议必在芬香，兹自美耳，吾无取焉。尝试论之：
夫崑峰积玉，光泽者前毁；瑶山丛桂，芳茂者先折。是
以东都有挂冕之臣，南国见捐情之士。斯岂恶粱锦，
好蔬布哉？盖欲保其七尺，终其百年耳。今弟官位既
达，声华已远，象由齿毙，膏用明煎，既览老氏《谷神》之
谈，应体留侯止足之逸。若能翻然清尚，解佩捐簪，则
吾于兹山庄可办一。得把臂入林，挂巾垂枝，携酒登
𪩘，舒席平山，道素志，论旧款，访丹法，语元书，斯亦乐
矣，何必富贵乎？”去矣阳子，途乖趣别，缅寻此旨，杳若
天汉。已矣哉，书不尽意。